D'acord amb les previsions de les directives comunitàries de contractes, els plans d'acció de la Unió Europea en matèria de contractació electrònica i la Llei 30/2007, de 30 d'octubre, de contractes del sector públic, el Departament d'Economia i Finances, a través de la Direcció General de Contractació Pública, està duent a terme les actuacions per implementar l'estratègia corporativa de contractació electrònica per a tota l'Administració de la Generalitat de Catalunya i el seu sector públic, amb l'objectiu, d'una banda, de millorar el funcionament intern de l'Administració en l'àmbit de la contractació pública i, d'altra banda, millorar els canals de relació de l'Administració amb les empreses i la ciutadania en aquest àmbit, per tal de possibilitar una major qualitat en el servei.
Per poder avançar en les funcionalitats a què fa referència la Llei 30/2007 abans esmentada i per completar el primer cicle d'aquesta estratègia corporativa que es va iniciar amb la implantació del Registre Electrònic d'Empreses Licitadores (RELI) i del Gestor Electrònic d'Expedients de Contractació (GEEC), cal disposar d'una Plataforma de serveis de contractació pública com a l'eina d'informació i prestació de serveis relacionats amb la contractació pública, que constitueixi per a la ciutadania i les persones usuàries el punt central d'informació en els aspectes relacionats amb les licitacions, adjudicacions i altres relacionats amb la contractació pública.
En aquest sentit, l'Acord del Govern de la Generalitat de 17 de juliol de 2007, pel qual s'aproven les mesures proposades en l'informe elaborat pel Grup de Treball per a la facilitació de tràmits a l'activitat econòmica i empresarial i la simplificació de les seves relacions amb l'Administració, va incloure ja, com a Mesura 46, la relativa a aquesta Plataforma de serveis de contractació pública.
Per tot això, de conformitat amb el que estableix l'article 12.1 del Decret 96/2004, de 20 de gener, d'acord amb els informes tècnics de la Comissió de Coordinació Corporativa, de l'Agència Catalana de Certificació i de la Junta Consultiva de Contractació Administrativa i en ús de les atribucions que m'han estat conferides per l'esmentat Decret i pel Decret 421/2006, de 28 de novembre,
1.1 S'aprova l'aplicació de la Plataforma de serveis de contractació pública amb l'objectiu d'oferir un punt de referència únic i complet a les persones licitadores i contractistes de l'Administració de la Generalitat i als gestors públics de la contractació en els termes establerts en aquesta Ordre.
2.1 Mitjançant la Plataforma de serveis de contractació pública els departaments de l'Administració de la Generalitat i els ens del sector públic que en depenen o s'hi vinculen han de publicar els seus perfils de contractant als efectes del que es disposa en la legislació de contractes del sector públic.
2.2 Per tal de garantir la interoperabilitat de la Plataforma, el model de dades, així com l'intercanvi amb altres sistemes de contractació, s'implementen les especificacions de continguts i formats de CODICE, segons la definició del Ministeri d'Economia i Hisenda.
La integració en concret amb el Gestor Electrònic d'Expedients de Contractació (GEEC) corporatiu de la Generalitat de Catalunya utilitzarà aquest estàndard.
3.1 La Plataforma de serveis de contractació pública serà accessible a l'adreça electrònica https://contractaciopublica.gencat.cat.
3.2 El control d'accés a la part de l'aplicació d'ús de l'Administració (BackOffice) es farà en base al directori corporatiu de la Generalitat (LDAP: Lightweight Directory Access Protocol-Protocol Lleuger d'Accés a Directoris).
Les persones usuàries validadores hauran d'accedir necessàriament amb certificat per a realitzar les funcions de publicació d'informació.
3.3 La Plataforma consta dels mòduls següents:
Manteniment i publicació de la informació general de contractació.
Manteniment de dades bàsiques del perfil.
Manteniment d'adreces i contactes del perfil.
Gestió i publicació de documents associats al perfil.
Gestió i publicació de notícies i avisos del perfil.
Gestió i publicació d'enllaços d'interès del perfil.
Manteniment i consulta de les dades bàsiques de l'espai.
Gestió i publicació dels documents d'un espai virtual de licitació: propera licitació, anunci previ, anunci de licitació, adjudicació provisional i adjudicació definitiva.
Intercanvi de preguntes/respostes amb les persones licitadores.
Recepció de proposicions electròniques.
Manteniment d'òrgans de contractació.
Manteniment de les persones usuàries associades a un òrgan de contractació: administrador/a, editor/a i validador/a.
FrontOffice (portal de contractació pública).
Consulta dels perfils de contractants.
Consulta de les dades associades al perfil de contractant.
Consulta dels documents publicats associats al perfil de contractant.
Cerca, consulta i intercanvi de documents en l'espai virtual per a licitacions obertes.
Cerca i consulta d'adjudicacions.
Sistema proactiu d'avisos de noves licitacions a través de subscripció i notificació per diversos canals: correu, SMS i RSS.
Estadístiques d'ús i d'accés als espais virtuals de licitació.
Serveis web per a l'intercanvi de documents de contractació amb la Plataforma, segons CODICE.
4.1 La Plataforma contempla la integració amb les següents aplicacions corporatives de la Generalitat de Catalunya:
GICAR (Gestor d'Identitats i Control d'Accés a Recursos) per a l'autenticació de persones usuàries.
PSIS (Plataforma de Serveis d'Identificació i Signatura, de CATCert) per a la certificació de la publicació d'informació.
S (Registre de entrada i sortida) per al registre de presentació de proposicions.
Gestor Electrònic d'Expedients de Contractació (GEEC) per a l'intercanvi de documents de contractació, seguint l'estàndard CODICE.
PICA (Plataforma d'Interoperabilitat i Col·laboració Administrativa) sempre que sigui possible i a mesura que la PICA vagi publicant els serveis.
4.2 La Plataforma contempla igualment la possibilitat d'ús d'aquesta per part d'altres administracions i ens públics de Catalunya.
Certificacions i mesures de seguretat
5.1 La Plataforma constitueix la seu electrònica de contractació pública per als òrgans de contractació incorporats, amb els efectes que descriu l'article 10 de la Llei 11/2007, de 22 de juny.
Com a tal, utilitza per a identificar-se i garantir una comunicació segura un certificat de seu electrònica emès per l'Agència Catalana de Certificació (CATCert).
D'aquesta manera, la comunicació entre les persones usuàries i la Plataforma es farà mitjançant protocol segur de comunicacions SSL, el qual xifra les dades intercanviades entre les parts, garantint la seva confidencialitat.
5.2 La modalitat de signatura electrònica admesa per la Plataforma és la signatura electrònica reconeguda, tal com es descriu a l'article 19 de la Llei 11/2007, de 22 de juny, d'accés electrònic dels ciutadans als serveis públics, i als articles 3.3 i 3.4 de la Llei 59/2003, de 19 de desembre, de signatura electrònica, d'acord amb el que preveu la disposició addicional dinovena de la Llei 30/2007, de 30 d'octubre, de contractes del sector públic, i l'article 7 del Decret 96/2004, de 20 de gener, pel qual es regula la utilització de mitjans electrònics, informàtics i telemàtics en la contractació de l'Administració de la Generalitat.
L'autenticació de totes les persones usuàries que accedeixen al BackOffice de la Plataforma es realitzarà a través del Gestor d'Identitats i Control d'Accés a Recursos corporatiu (Gicar).
Com a mesura addicional, l'autenticació de persones usuàries validadores es realitzarà amb certificats digitals emesos per l'Agència Catalana de Certificació (CATCert) que acreditin la identitat i la condició d'empleat o empleada pública de les persones que realitzen les validacions i publicacions, així com la seva vinculació amb l'ens públic corresponent.
L'accés al Portal (FrontOffice) no està subjecte a control d'accés.
5.3 La comunicació entre les persones usuàries i la Plataforma es farà mitjançant URL encriptada pel protocol SSL.
Per a la comunicació entre l'aplicació i altres sistemes d'informació amb els que s'integra, s'utilitzarà un protocol segur d'encriptació SSL que garantirà la confidencialitat de la informació amb autenticació certificada de les dues parts.
A aquest efecte, l'aplicació emprarà un certificat de dispositiu d'aplicació digitalment assegurada (CDA) emès per l'Agència Catalana de Certificació (CATCert).
5.4 Les empreses licitadores hauran de signar les seves proposicions emprant certificats digitals que hagin estat classificats amb nivell 4 per l'Agència Catalana de Certificació (CATCert).
Publicació amb efectes jurídics
6.1 La Plataforma disposarà dels mecanismes necessaris per garantir fefaentment el moment de la difusió de la informació que s'hi publica.
Mantindrà un registre (log) de les publicacions realitzades.
Cada entrada d'aquest log incorporarà un segell de data i hora emès per la Plataforma de Serveis de Identificació i Signatura (PSIS) de l'Agència Catalana de Certificació (CATCert).
Cada entrada del log incorporarà un resum criptogràfic de l'entrada anterior per garantir l'ordre de publicació, de manera que no sigui possible eliminar entrades intermèdies ni tampoc inserir entrades falses.
Addicionalment, la Plataforma disposarà d'un procés sonda per comprovar que els documents publicats estan disponibles per a ser consultats.
Els rellotges dels sistemes que formen la Plataforma se sincronitzaran amb una font fiable de temps.
6.2 S'utilitzaran diferents mecanismes per a assegurar la inviolabilitat de la informació publicada, així com mesures per a la seva auditoria:
A nivell físic, aplicant les polítiques de seguretat física en el Centre de Processament de Dades, que garanteixen que la Plataforma resideix en lloc segur i d'accés restringit.
A nivell de comunicacions, aplicant els mecanismes de tallafocs per garantir que l'accés al servidor de base de dades només es pot realitzar des del servidor d'aplicacions de la Plataforma.
A nivell de base de dades, configurant el sistema d'auditors de la base de dades.
A nivell d'aplicació, impedint que un document publicat pugui ser modificat.
Addicionalment, tota la informació publicada queda registrada en el log de publicacions amb el resum criptogràfic de les dades publicades.
Aquesta Ordre entrarà en vigor el mateix dia de la seva publicació en el Diari Oficial de la Generalitat de Catalunya.